ET Euroopa Liidu Teataja L 128/1

LEPING

vastavalt Euroopa Parlamendi ja nõukogu 25. juuni 2015. aasta määrusele (EL) 2015/1017, mis käsitleb Euroopa Strateegiliste Investeeringute Fondi, Euroopa investeerimisnõustamise keskust ja Euroopa investeerimisprojektide portaali ning millega muudetakse määrusi (EL) nr 1291/2013 ja (EL) nr 1316/2013 – Euroopa Strateegiliste Investeeringute Fond

EUROOPA PARLAMENT JA EUROOPA INVESTEERIMISPANK (edaspidi „lepinguosalised“),

— võttes arvesse Euroopa Liidu lepingut, eriti selle artiklit 14,

— võttes arvesse Euroopa Liidu toimimise lepingut, eriti selle artikleid 15, 16, 232, 308, 309 ja 339,

— võttes arvesse Euroopa Investeerimispanga (EIP) põhikirja, eriti selle artikli 11 lõiget 7 ning artikleid 16 ja 18,

— võttes arvesse Euroopa Parlamendi ja nõukogu 25. juuni 2015. aasta määrust (EL) 2015/1017, mis käsitleb Euroopa Strateegiliste Investeeringute Fondi, Euroopa investeerimisnõustamise keskust ja Euroopa investeerimisprojektide portaali ning millega muudetakse määrusi (EL) nr 1291/2013 ja (EL) nr 1316/2013 – Euroopa Strateegiliste Investeeringute Fond (edaspidi „EFSI määrus“), (1) eriti selle artikli 17 lõiget 5,

— võttes arvesse Euroopa Parlamendi ja nõukogu 18. detsembri 2000. aasta määrust (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (2),

— võttes arvesse Euroopa Parlamendi ja nõukogu 30. mai 2001. aasta määrust (EÜ) nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele (3),

A. arvestades, et EFSI määrusega loodi Euroopa Strateegiliste Investeeringute Fond (EFSI), ELi tagatis, ELi tagatisfond, Euroopa investeerimisnõustamise keskus ja Euroopa investeerimisprojektide portaal;

B. arvestades, et EFSI eesmärk peaks olema EIP riskivõtmisvõime suurendamise teel toetada liidus a) investeeringuid ning b) paremat juurdepääsu rahastamisele kuni 3 000 töötajaga äriühingute ning muude üksuste jaoks, keskendudes eelkõige väikestele ja keskmise suurusega ettevõtjatele (edaspidi „VKEd“) ning väikestele keskmise turukapitalisatsiooniga ettevõtjatele;

C. arvestades, et EFSI määruses on sätestatud, et EFSI tuleks luua eraldiseisva, selgelt identifitseeritava ja läbipaistva rahastuna, mida haldab EIP ja mille toimingud peaksid olema selgelt eristatavad EIP muudest toimingutest;

D. arvestades, et aruandekohustuse tagamiseks Euroopa kodanike ees peaks EIP korrapäraselt esitama Euroopa Parlamendile ja nõukogule aruandeid EFSI edusammude, mõju ja toimingute kohta, eelkõige mis puudutab EFSI raames tehtud toimingute täiendavust võrreldes EIP tavapäraste toimingute, sh eritegevustega, ning selleks tuleks vastu võtta asjakohane kord;

E. arvestades, et vastavalt EFSI määruse artikli 17 lõikele 5 sõlmivad Euroopa Parlament ja EIP lepingu Euroopa Parlamendi ja EIP vahelise EFSI määruse kohase teabevahetuse üksikasjaliku korra kohta, sh EFSI tegevdirektori ja EFSI tegevdirektori asetäitja valimismenetluse kohta;

F. arvestades, et EFSI määruse artikli 7 lõikes 6 on sätestatud, et avatud ja läbipaistva ning EIP menetlustega kooskõlas oleva valikumenetluse põhjal valib juhatus välja kandidaadi tegevdirektori ja tegevdirektori asetäitja ametikohale, ning nõutud, et Euroopa Parlamenti ja nõukogu hoitaks rangeid konfidentsiaalsusnõudeid järgides nõuetekohaselt ja õigeaegselt kursis valikumenetluse kõigi etappidega. Pärast iga ametikoha kandidaadi ärakuulamist ja Euroopa Parlamendi heakskiidu saamist nimetab EIP president tegevdirektori ja tegevdirektori asetäitja ametisse kolmeaastaseks ametiajaks, mida võib ühe korra pikendada;

G. arvestades, et EFSI määruse artikli 16 lõikes 2 on sätestatud, et EIP esitab kord aastas, asjakohasel juhul koos Euroopa Investeerimisfondiga (EIF), Euroopa Parlamendile ja nõukogule aruande EFSI määrusega hõlmatud EIP rahastamis- ja investeerimistoimingute kohta. See iga-aastane aruanne avalikustatakse ja see sisaldab tegevus- ja finantsalast teavet, mida on täpsustatud EFSI määruse artikli 16 lõikes 2;

H. arvestades, et EFSI määruse artikli 17 lõikes 1 on sätestatud, et Euroopa Parlamendi või nõukogu taotluse korral annavad juhatuse esimees ja tegevdirektor taotluse esitanud institutsioonile aru EFSI tulemustest, sealhulgas Euroopa Parlamendis toimuval ärakuulamisel osalemise kaudu;

I. arvestades, et EFSI määruse artikli 17 lõikes 2 on lisaks sätestatud, et juhatuse esimees ja tegevdirektor vastavad Euroopa Parlamendi või nõukogu poolt EFSI-le esitatud küsimustele kas suuliselt või kirjalikult, kuid igal juhul viie nädala jooksul alates küsimuse saamise kuupäevast;

J. arvestades, et EFSI määruse artikli 17 lõikes 4 on sätestatud, et Euroopa Parlamendi taotluse korral osaleb EIP president Euroopa Parlamendis toimuval kuulamisel, kus käsitletakse EFSI määrusega hõlmatud EIP rahastamis- ja investeerimistoiminguid. EIP president vastab EIP-le Euroopa Parlamendi või nõukogu poolt EFSI määrusega hõlmatud EIP rahastamis- ja investeerimistoimingute kohta esitatud küsimustele kas suuliselt või kirjalikult viie nädala jooksul alates küsimuse saamise kuupäevast;

K. arvestades, et EFSI määruse artikli 18 lõikes 1 on nõutud, et EIP hindaks EFSI toimimist hiljemalt 5. jaanuaril 2017. EIP esitab oma hinnangu Euroopa Parlamendile, nõukogule ja komisjonile;

L. arvestades, et käesolev leping ei piira Euroopa Komisjoni, Euroopa Kontrollikoja ja Euroopa Investeerimispanga vahel 27. oktoobril 2003. aastal sõlmitud kolmepoolse lepingu kohaldamist,

ON KOKKU LEPPINUD JÄRGMISES:

Artikkel 1

Eesmärk ja kohaldamisala

Käesolev leping sätestab EFSI määruses ette nähtud Euroopa Parlamendi ja EIP vahelise teabevahetuse, sh EFSI tegevdirektori ja tegevdirektori asetäitja valimismenetlust käsitleva teabevahetuse üksikasjaliku korra.

I JAGU

TEABE KÄTTESAADAVUS

Artikkel 2

Korralised aruanded

2.1. Vastavalt EFSI määruse artikli 14 lõikele 9 esitab EIP Euroopa Parlamendile, nõukogule ja komisjonile igal aastal aruande Euroopa investeerimisnõustamise keskuse osutatud teenuste ja eelarve täitmise, sh laekunud tasude ja nende kasutamise kohta (edaspidi „Euroopa investeerimisnõustamise keskuse aruanne“).

EIP koostab Euroopa investeerimisnõustamise keskuse aruande igal aastal 31. detsembril lõppeva ajavahemiku kohta ning esitab selle hiljemalt järgmise aasta 1. septembril.

2.2. Vastavalt EFSI määruse artikli 16 lõikele 2 esitab EIP kord aastas, asjakohasel juhul koos EIFiga, Euroopa Parlamendile ja nõukogule aruande EFSI määrusega hõlmatud EIP rahastamis- ja investeerimistoimingute kohta (edaspidi „EFSI aruanne“). EFSI aruanne sisaldab järgmist:

a) hinnang EIP rahastamis- ja investeerimistoimingutele toimingu, sektori, riigi ja piirkonna tasandil ning nende toimingute vastavuse kohta EFSI määrusele, eelkõige täiendavuse pakkumise kriteeriumile vastavuse kohta koos hinnanguga EIP rahastamis- ja investeerimistoimingute jaotuse kohta EFSI üldeesmärkide lõikes;

b) koondhinnang EIP rahastamis- ja investeerimistoimingute lisaväärtuse, erasektori vahendite kaasamise, hinnanguliste ja tegelike väljundite ning tulemuste ja mõju, sh töökohtade loomisele avalduva mõju kohta;

c) hinnang selle kohta, mil määral aitavad EFSI määrusega hõlmatud toimingud kaasa EFSI üldeesmärkide saavutamisele, sh hinnang EFSI investeeringute taseme kohta teadus- ja arendustegevuse, innovatsiooni ja transpordi (sh TEN-T ja linnalise liikumiskeskkonna), telekommunikatsiooni, energiataristute ning energiatõhususe valdkonnas;

d) hinnang ELi tagatise kasutamise nõuetele ja peamistele tulemusnäitajatele vastavuse kohta;

e) hinnang EFSI toetatud projektidega saavutatud finantsvõimenduse kohta;

f) nende projektide kirjeldus, mille puhul Euroopa struktuuri- ja investeerimisfondide toetus on ühendatud EFSI toetusega, ning mõlemast rahastamisallikast tehtavate sissemaksete kogusumma;

g) kasusaajatele üle kantud rahasumma ning koondhinnang EIP rahastamis- ja investeerimistoimingutele;

h) hinnang EIP rahastamis- ja investeerimistoimingute lisaväärtuse ning nimetatud toimingutega seotud koguriski kohta;

i) üksikasjalik teave ELi tagatise realiseerimise, kahjumi, tulude, sissenõutud summade ja muude laekunud maksete kohta;

j) EFSI määrusega hõlmatud EIP rahastamis- ja investeerimistoiminguid käsitlevad finantsaruanded, mille on auditeerinud sõltumatu välisaudiitor.

EIP koostab EFSI aruande igal aastal 31. detsembril lõppeva ajavahemiku kohta ning esitab selle hiljemalt järgmise aasta 31. mail. Ilma et see piiraks esimeses lõigus sätestatut, esitab EIP toorandmed Euroopa Parlamendile samas vormis ning sama aja jooksul (hiljemalt selle aasta 31. märtsil, kui tuleb esitada asjaomane EFSI aruanne), nagu need esitatakse komisjonile.

2.3. Artiklis 2 osutatud aruanded ehk Euroopa investeerimisnõustamise keskuse aruanne ja EFSI aruanne koostatakse inglise keeles.

Artikkel 3

EFSI hindamisaruanded

3.1. Vastavalt EFSI määruse artikli 18 lõikele 1 hindab EIP hiljemalt 5. jaanuaril 2017 EFSI toimimist ning esitab oma hinnangu Euroopa Parlamendile.

3.2. Vastavalt EFSI määruse artikli 18 lõikele 3 avaldab EIP EFSI toimimise kohta põhjaliku aruande, milles esitatakse hinnang EFSI mõju kohta investeeringutele liidus, töökohtade loomisele ja rahastamise kättesaadavusele VKEde ning keskmise turukapitalisatsiooniga ettevõtjate jaoks 30. juuniks 2018 ja pärast seda iga kolme aasta järel.

3.3. Vastavalt EFSI määruse artikli 18 lõikele 5 esitab EIP ja tagab, et EIF esitab Euroopa Parlamendile õigeaegselt oma sõltumatu hindamisaruande, milles hinnatakse EFSI määruse kohaste EIP ja EIFi tegevustega saavutatud mõju ja praktilisi tulemusi.

Olenevalt olukorrast on kas EIP'i või EIF'i ainupädevuses hinnata, kas on vaja viia läbi selliseid sõltumatuid hindamisi lisaks neile, mis on sätestatud punktides 3.1 ja 3.2, ning otsustada, millal selliseid sõltumatuid hindamisi teha.

3.4. Käesolevas artiklis osutatud hindamisaruanded esitatakse Euroopa Parlamendile viivitamata pärast nende heakskiitmist olenevalt olukorrast kas EIP või EIFi poolt.

3.5. Käesolevas artiklis osutatud hindamisaruanded koostatakse inglise keeles.

Artikkel 4

EFSI lepingu muutmine

Vastavalt EFSI määruse artikli 4 lõike 2 punktile i sätestab EFSI haldamist ja ELi tagatise andmist käsitlev leping, mille sõlmivad komisjon ja EIP (edaspidi „EFSI leping“), lepinguosaliste kohustuse anda EFSI lepingu muutmisest teada Euroopa Parlamendile.

Artikkel 5

Investeeringute komitee otsused

5.1. Vastavalt EFSI määruse artikli 7 lõike 12 kolmandale lõigule esitab EIP Euroopa Parlamendile EFSI investeeringute komitee kõikide selliste otsuste loetelu, millega keelduti ELi tagatise andmisest.

5.2. EIP esitab punktis 5.1 osutatud loetelu Euroopa Parlamendile kaks korda aastas, 31. märtsiks ja 30. septembriks.

5.3. EIP poolt Euroopa Parlamendile vastavalt punktile 5.1 esitatud teabe suhtes kohaldatakse rangeid konfidentsiaalsuse nõudeid ning Euroopa Parlament käitleb seda vastavalt artikli 10 sätetele.

5.4. Ilma et see piiraks punkti 5.3 kohaldamist, edastab EIP Euroopa Parlamendile kõik EFSI investeeringute komitee otsused tagatise kasutamise kohta niipea, kui need on kättesaadavad. Vajaduse korral lisab EIP ELi tagatise kasutamise heakskiitmise otsuste loetelusse toiminguid käsitleva teabe, eelkõige nende kirjelduse, teabe projekti arendaja ja finantsvahendaja kohta ning teabe EIP poolt EFSI raames toetatava projekti eesmärkide kohta. Tundliku äriteabega seotud otsuste puhul edastab EIP kõnealused otsused ning teabe projekti arendajate ja finantsvahendajate kohta asjaomase rahastamise lõpetamise kuupäeval või varasemal kuupäeval, kui lõpeb äriteabe tundlikkus.

5.5. Vastavalt EFSI määruse artikli 7 lõike 12 teisele lõigule on investeeringute komitee otsused, millega kiidetakse heaks ELi tagatise kasutamine, avalikud ja kättesaadavad.

Artikkel 6

EFSI portfelli sektoripõhise ja geograafilise kontsentratsiooni piirmäärade muudatused

6.1. Vastavalt EFSI määruse II lisa punktile 8 selgitab EFSI juhatus juhul, kui ta otsustab muuta EFSI portfelli suunavaid sektoripõhise või geograafilise kontsentratsiooni piirmäärasid, oma vastavat otsust Euroopa Parlamendile.

6.2. Vastavalt EFSI määruse artikli 7 lõike 3 teisele lõigule avaldatakse juhatuse koosolekute protokollid kohe, kui juhatus on need kinnitanud. Need protokollid koos juhatuse kirjaliku selgitusega iga punktis 6.1 osutatud muudatuse kohta edastatakse Euroopa Parlamendile niipea, kui need on kättesaadavad, ja igal juhul hiljemalt protokolli avaldamisega samal ajal.

II JAGU

AD HOC-ARUANDED JA KÜSIMUSTELE VASTAMINE

Artikkel 7

Ad hoc-aruanded, kuulamised ja muud koosolekud

7.1. Vastavalt EFSI määruse artikli 17 lõikele 4 osaleb EIP president Euroopa Parlamendi pädevate komisjonide taotlusel vähemalt ühel Euroopa Parlamendis toimuval kuulamisel, kus käsitletakse EFSI määrusega hõlmatud EIP rahastamis- ja investeerimistoiminguid. Euroopa Parlamendi pädevad komisjonid ja EIP lepivad kokku järgmise aasta jooksul toimuva kuulamise kuupäeva.

7.2. Pärast Euroopa Parlamendi poolt EIP-le selliste küsimuste esitamist, mis käsitlevad EFSI määrusega hõlmatud EIP rahastamis- ja investeerimistoiminguid, võivad Euroopa Parlamendi pädevad komisjonid kutsuda EIP presidendi lisaks ad hoc-koosolekutele, millel neid küsimusi käsitletakse.

Euroopa Parlamendi pädevad komisjonid ja EIP püüavad kokku leppida kuupäeva selliste ad hoc-koosolekute jaoks, mis peaksid toimuma võimalikult kiiresti, kuid hiljemalt viie nädala jooksul alates taotluse esitamisest Euroopa Parlamendi pädevate komisjonide poolt.

Kooskõlas Euroopa Parlamendi kodukorra asjakohaste sätetega võivad sellised kuulamised ja ad hoc-koosolekud olla konfidentsiaalsed.

7.3. EIP presidendi või Euroopa Parlamendi pädeva komisjoni esimehe taotlusel ja vastastikusel kokkuleppel võivad kuulamistel ja ad hoc-koosolekutel, sh punktides 7.1 ja 7.2 osutatud konfidentsiaalsetel koosolekutel osaleda EIP ja EIFi kõrgemad ametnikud.

7.4. Euroopa Parlamendi pädeva komisjoni esimehe taotlusel võivad Euroopa Parlamendi pädevad komisjonid kutsuda pärast Euroopa Parlamendi poolt EIP-le selliste küsimuste esitamist, mis käsitlevad EFSI määrusega hõlmatud EIP rahastamis- ja investeerimistoiminguid, EIP kõrgemaid ametnikke nendes küsimustes ad hoc arvamuste vahetustele, mis toimuvad vastastikku kokkulepitud kuupäeval.

Kooskõlas Euroopa Parlamendi kodukorra asjakohaste sätetega võivad sellised ad hoc arvamuste vahetused olla konfidentsiaalsed.

7.5. Vastavalt EFSI määruse artikli 17 lõikele 1 peab EFSI tegevdirektor Euroopa Parlamendi pädevate komisjonide taotluse korral andma aru EFSI tulemustest, sh Euroopa Parlamendis toimuvatel kuulamistel osalemise kaudu.

Euroopa Parlamendi pädevad komisjonid ja EFSI tegevdirektor püüavad kokku leppida kuupäeva selliste kuulamiste jaoks, mis peaksid toimuma võimalikult kiiresti, ent igal juhul viie nädala jooksul alates taotluse esitamisest Euroopa Parlamendi pädevate komisjonide poolt.

Selline EFSI tulemusi käsitlev aruandmine Euroopa Parlamendile EFSI tegevdirektori poolt võib toimuda Euroopa Parlamendi pädevate komisjonidega toimuvate ad hoc-koosolekute kujul, mis korraldatakse pädevate komisjonide taotlusel vastastikku kokkulepitud kuupäeval.

Kooskõlas Euroopa Parlamendi kodukorra asjakohaste sätetega võivad sellised kuulamised ja ad hoc-koosolekud olla konfidentsiaalsed.

7.6. EFSI tegevdirektori või Euroopa Parlamendi pädeva komisjoni esimehe põhjendatud taotlusel ja vastastikusel kokkuleppel võivad punktis 7.5 osutatud kuulamistel ja ad hoc koosolekutel, sh konfidentsiaalsetel koosolekutel, osaleda EIP või EIFi kõrgemad ametnikud.

Artikkel 8

küsimustele vastamine

8.1. Vastavalt EFSI määruse artikli 17 lõikele 4 vastab EIP president Euroopa Parlamendi pädevate komisjonide taotlusel Euroopa Parlamendi poolt EIP-le EFSI määrusega hõlmatud EIP rahastamis- ja investeerimistoimingute kohta esitatud küsimustele suuliselt või kirjalikult.

8.2. Vastavalt EFSI määruse artikli 17 lõikele 2 vastab EFSI tegevdirektor suuliselt või kirjalikult Euroopa Parlamendi poolt EFSI-le esitatud küsimustele.

8.3. Euroopa Parlament suunab punkti 8.1 kohase küsimuse EIP presidendile Euroopa Parlamendi pädeva komisjoni esimehe kaudu. Euroopa Parlament suunab punkti 8.2 kohase küsimuse EFSI tegevdirektorile Euroopa Parlamendi pädeva komisjoni esimehe ja EIP sekretariaadi kaudu.

8.4. Kõikidele Euroopa Parlamendi poolt punkti 8.1 kohaselt EIP presidendile või punkti 8.2 kohaselt EFSI tegevdirektorile esitatud küsimustele vastatakse võimalikult kiiresti, ent igal juhul viie nädala jooksul alates küsimuse saamise kuupäevast.

Suulised vastused Euroopa Parlamendi poolt punkti 8.1 kohaselt EIP presidendile või punkti 8.2 kohaselt EFSI tegevdirektorile esitatud küsimustele võib anda ad hoc koosolekutel, nagu on sätestatud vastavalt punktis 7.2 ja punkti 7.5 kolmandas lõigus.

III JAGU

VALIKUMENETLUSED

Artikkel 9

Tegevdirektori ja tegevdirektori asetäitja valikumenetlus

9.1. EIP määrab EFSI määruse kohaselt kindlaks kriteeriumid EFSI tegevdirektori ja tegevdirektori asetäitja valimiseks, sh nõutavate oskuste, teadmiste ja kogemuste kombinatsiooni, et edendada kõrgeimaid standardeid ning tagada mitmekesisus, sh sooline mitmekesisus.

9.2. EIP teavitab Euroopa Parlamendi asjaomaseid komisjone kaks nädalat enne vaba ametikoha kohta teate avaldamist ning nimetab EIP järgitava avatud valikumenetluse üksikasjad.

9.3. EIP teavitab Euroopa Parlamendi asjaomaseid komisjone kandidaatide ringist (taotluste arv, ametialaste oskuste kombinatsioon, sooline ja geograafiline esindatus), samuti kandidaatide sõelumise meetodi kohta: Sõelumise tulemusena esitab EIP juhatusele vähemalt kahest võimalikust kandidaadist koosneva nimekirja.

9.4. EIP esitab kandidaatide nimekirja Euroopa Parlamendi asjaomastele komisjonidele. EIP esitab selle nimekirja vähemalt kolm nädalat enne seda, kui juhatus valib lõpliku kandidaadi.

9.5. Euroopa Parlamendi asjaomased komisjonid võivad esitada küsimusi valikukriteeriumide ja/või nimekirja kohta ühe nädala jooksul pärast kandidaatide nimekirja saamist. EIP peab vastama kirjalikult kahe nädala jooksul.

9.6. Heakskiitmine toimub järgmiselt:

a) EIP esitab väljapakutud tegevdirektori ja tegevdirektori asetäitja nimed Euroopa Parlamendile, selgitades ja põhjendades kirjalikult oma valikut;

b) Euroopa Parlament korraldab võimalikult kiiresti, kuid hiljemalt nelja nädala jooksul iga ametikoha kandidaadi kuulamise;

c) Euroopa Parlament teeb otsuse esitatud kandidaadi heakskiitmise kohta, korraldades kõigis asjaomastes komisjonides hääletuse resolutsiooni projekti üle, millele järgneb hääletus resolutsiooni projekti heakskiitmiseks või tagasilükkamiseks kuue nädala jooksul pärast ettepaneku saamist.

9.7. Pärast Euroopa Parlamendi heakskiitu nimetab EIP president tegevdirektori ja tegevdirektori asetäitja ametisse kooskõlas EFSI määruse sätetega.

9.8. Kui Euroopa Parlament EIP ettepanekut heaks ei kiida, võib EIP esitada uue kandidaadi olemasolevast kandidaatide ringist või korraldada uue valikumenetluse.

9.9. EIP teavitab Euroopa Parlamenti põhjendamatu viivituseta EFSI juhtimisstruktuuri puudutavast igast tagasiastumisest, ametist vabastamisest, ajutisest asendamisest või vabast ametikohast.

IV JAGU

ÜLDSÄTTED

Artikkel 10

Konfidentsiaalsus

10.1. Kuna osa teabest, mida vahetatakse käesoleva lepingu raames, võib olla konfidentsiaalne või tundlik äriteave, kohustuvad lepinguosalised mitte avalikustama lepinguga seoses saadud mis tahes konfidentsiaalset teavet ilma teise osalise eelneva kirjaliku nõusolekuta.

See kohustus ei puuduta siiski sellise teabe edastamist, mida nõutakse seaduses, määruses, aluslepingutes või küsimuses pädeva kohtu määruses, samuti ei piira see EFSI määruse asjakohaseid sätteid läbipaistvuse ja teabe avalikustamise kohta.

Käesoleva lepingu kohaldamisel on „konfidentsiaalne teave“ mis tahes kirjalik või muus püsivas (sh elektroonilises) vormis teave, mis on selgelt liigitatud konfidentsiaalseks.

Teavet konfidentsiaalseks liigitades järgib EIP oma läbipaistvuspõhimõtteid, mis on avaldatud tema veebisaidil kõnealuse teabe Euroopa Parlamendile esitamise ajal.

10.2. Euroopa Parlament käitleb ja kaitseb EIP poolt käesoleva lepingu kohaselt esitatud konfidentsiaalset teavet kooskõlas Euroopa Parlamendi kodukorra asjakohaste sätetega, eelkõige artikliga 210a („Parlamendikomisjonide juurdepääs parlamendile esitatud konfidentsiaalsele teabele“) ja Euroopa Parlamendi juhatuse 15. aprilli 2013. aasta otsusega „Konfidentsiaalse teabe käsitlemist Euroopa Parlamendis reguleeriv eeskiri“ (4) (selles määratletud) „muu konfidentsiaalse teabe“ küsimuses.

10.3. Euroopa Parlament koostab kooskõlas oma kodukorra asjakohaste sätetega konfidentsiaalset teavet käitlevate inimeste nimekirja.

10.4. Euroopa Parlament ja EIP teavitavad teineteist kõikide selliste kohtu-, haldus- või muude menetluste alustamisest ja tulemustest, milles kolmas isik taotleb juurdepääsu EIP poolt Euroopa Parlamendile edastatud konfidentsiaalsele teabele.

Artikkel 11

Ametnike tasandi ettevalmistavad koosolekud

11.1. Selleks et valmistada ette käesoleva lepinguga ette nähtud arvamuste vahetusi, kuulamisi või muud liiki suhtlust, korraldatakse ametnike tasandi koosolekuid, kui seda taotleb Euroopa Parlament või EIP.

11.2. Ametnike tasandi koosolekud toimuvad aegsasti ja vähemalt üks nädal enne arvamuste vahetust, kuulamist või muud liiki suhtlust, mida koosolek puudutab.

Artikkel 12

Keelt käsitlevad sätted

Kõik Euroopa Parlamendi käesolevas lepingus sätestatud taotlused võib edastada EIP-le ükskõik millises liidu ametlikus keeles. EIP vastused koostatakse inglise keeles.

Artikkel 13

Lõppsätted

13.1. Lepinguosalised hindavad korrapäraselt lepingu praktilist rakendamist ja vaatavad lepingu üle niipea, kui jõustub määrus, millega pikendatakse EFSI kestust, ja uuesti 30. juuniks 2019, võttes arvesse lepingu rakendamisel omandatud praktilisi kogemusi.

13.2. Leping jõustub järgmisel päeval pärast selle allkirjastamist.

13.3. Leping avaldatakse Euroopa Liidu Teatajas.

Brüssel, 2. mai 2017 Euroopa Parlamendi nimel president A. TAJANI Luxembourg, 3. aprill 2017 Euroopa Investeerimispanga nimel president W. HOYER

(1) ELT L 169, 1.7.2015, lk 1.

(2) EÜT L 8, 12.1.2001, lk 1.

(3) EÜT L 145, 31.5.2001, lk 43.

(4) ELT C 96, 1.4.2014, lk 1.